דוד ברודט, יו"ר דירקטוריון לאומי: "ועדת האיתור תהיה פתוחה וקשובה לכל פנייה של כל אדם"
בהמשך להודעת מנכ"ל לאומי, גליה מאור, על כוונתה לפרוש מתפקידה, עדכן יו"ר דירקטוריון לאומי, דוד ברודט, את המפקח על הבנקים, דודו זקן, על הקמת ועדת איתור למציאת מנכ"ל חדש לבנק. ברודט יכהן כיו"ר הוועדה וחבריה יהיו הדירקטורים: פרופ' גבריאלה שלו, פרופ' אפרים צדקה, ציפי גל-ים ודורון כהן.
לדברי ברודט, "הוועדה תהיה פתוחה וקשובה לכל פנייה של כל אדם הרואה בעצמו מועמד מתאים לתפקיד ותתייחס לכל פנייה באופן זהה ושווה. במידת הצורך עשויה הוועדה לפנות גם באופן יזום לאנשים אשר היא תראה בהם מועמדים ראויים לתפקיד. אדם הרואה את עצמו מתאים - רשאי להגיש את מועמדותו לתפקיד באמצעות פנייה למזכיר הבנק".
ברודט ציין כי שאיפת הוועדה היא לסיים את הליך האיתור ולהציג את המועמד הנבחר בפני דירקטוריון הבנק עד למחצית חודש פברואר.